**Различен свят**

Беше последна година в училище. Полагаше неимоверни усилия да се справи, защото му предстоеше кандидатстване в университет. Затова взе твърде сериозно темата на литературния проект, под надслов: „Да изградим нов свят“. Иво поразпита своите роднини, всеки силен в своята специалност, паразрови се из мрежата, вслуша се и в своите странни идеи и накрая седна и описа в думи този „нов свят“.

Започна с въздуха. Беше необходимо да се подсигури чиста среда за бъдещите хора. Забрани автомобилите в градовете, те щяха да се движат само на далечни разстояния. Премахна и въздушния транспорт, позволи го само при бедствия и аварии. Спря всички комини, производството трябваше да случва само чрез нови процеси, незамърсяващи въздуха и водата.

Прехвърли се на парковете, планините, градините. Предвиди повече грижа за растенията и животните в тях. Реките и потоците трябваше да се поддържат постоянно и нищо чуждо да не попада в тях. Чистотата щеше да бъде отговорност на всеки един човек.

После се спря на хората. Те трябваше да бъдат свръхцивилизовани, обучени, интелигентни, грижовни, сплотени. Училището щеше да бъде като дом, удобно, уютно. Учениците – направо съвършени...

Спортът и движението щяха да бъдат лекарство и забавление, нямаше нужда да се обяснява ползата от тях, всички щяха да вярват в тази истина. А храната – полезна, винаги домашно приготвена, без излишни опаковки.

Иво приключи с текстовия материал, после се прехвърли на снимковия. Приложи и свои картини, опита се да нарисува бъдещето такова, каквото го искаше от цялото си сърце.

И съучениците и учителката го оцениха високо. Смяха се, не вярваха в тези илюзии, но всички потвърдиха, че идеята е уникална. Картините му имаха висока художествена и емоционална стойност. Дори им дадоха публичност на един от етажите на училището.

Радваше се Иво, усещаше дълбоко удовлетворение от постигнатото.

А след това...

Дойде новият ден... Иво стана една сутрин и видя улицата пред блока си твърде спокойна. Беше тихо. Нямаше коли, не се чуваха самолети, вървяха кротко само пешеходците. Още беше сънен и си мислеше, че се е случило нещо фантастично. Птиците пееха волни, а въздухът за пръв път беше толкова приятен. Момчето недоумяваше и изрече:

– Проектът ми е факт! Имаме различен свят, нима?!

Уникалният вирус, подчинил цялото човечество, сякаш добре познаваше написаното от Иво и пренареди всичко по онзи отличен план. Натисна бутона „стоп“ и въведе нови правила. Спря автомобили, самолети. Улиците станаха тихи, в небето птиците си върнаха властта.

Затвориха се хората вкъщи. Тези, които разполагаха с градинки и дворове, садяха, окопаваха, работеха усърдно. Другите спортуваха в домашни условия, заинтригувани от предизвикателства в мрежата. Парковете бяха затворени, но бяха чисти и всичко растеше буйно и необезпокоявано. Дивите животни се радваха на тишина и взеха смело да доближават градовете.

Храненето беше като ритуал. Само вкъщи. Готварските умения се подобриха, рецептите се споделяха и обсъждаха. Беше вкусно и здравословно. Храната стана безценна и подобаващо уважена.

Хората започнаха да се грижат повече за собствената си хигиена. Навън бяха по-предпазливи, дисциплинирани, изискваха, настояваха за ред и чистота.

Училището също беше различно, попадна в екрана на компютъра, събра се натясно. След две седмици придоби реални параметри. Изпитите бяха факт, оценките също, пишеше се, говореше се, обсъждаше се. Училище по чехли. Учениците се чувстваха удобно.

Ако не беше страхът от опасния вирус, всички щяха да са доволни. Но за жалост имаше и неприятни последици. Най-несигурното нещо беше здравето.

Един ден в онлайн часа по литература взеха да обсъждат отново проекта на Иво. Съучениците му искаха неговото мнение:

– Харесва ли ти този „нов свят“?

– Не съвсем... Коронавирусът попрекали. Твърде жесток е, с лекота отнема човешки животи, а бъдещият свят е редно да ги дарява. Това бях забравил да спомена в проекта и вероятно трябва да го пренапиша.

– Моля те, Иво, направи го! – включи се и учителката. – За всички ще бъде любопитно какво би написал! Може пък да повлияеш на пандемията със силата на словото!...

– Обещавам да помисля. Специално внимание ще обърна на медицината в бъдещето. Мисля, че градовете налагат нови правила, свързани с чистота, свобода и пространство... И щом се оказа, че сме крехки създания, нужни са ни повече знания...

***Автор: Милена Крумова***